En anden ting som er værd at gå op i, er, hvilke regler der er for opbygningen af badeværelser. For selv om det er noget, du må forvente at håndværkerne har fuldstændig styr på, sætter de forskellige regler og forordninger på området også nogle begrænsninger på indretningen.  F.eks. kan du ikke sætte stikkontakter og andre elinstallationer helt nede ved gulvet. Samtidig er der strenge krav til lamper og materialevalg, så snart du kommer ind i vådrumszonen.  Vådrumszonerne bestemmer indretningen  Faktisk er der flere vådrumszoner i et badeværelse. Det opdeler badeværelset – eller et andet rum med vand – i 3 zoner.  Område 0: Det sted, hvor vandet kan få direkte kontakt til bygningsdelene. F.eks. gulvet i brusekabinen og badekarret. Har skal der være vådrumsmembran overalt og alle lamper skal være fuldstændig vandtætte.  Område 1: Omfatter de områder, hvor vandet sprøjter direkte på gulve, vægge og lofter. F.eks. væggen og loftet i brusekabinen, og væggene lige omkring badekarret. Her skal der være vådrumsmembran under fliserne på både gulv og vægge. Samtidig skal eventuelle lamper kunne tåle vandsprøjt.  Område 2: Det er områderne op til 60 cm fra område 1. Det er typisk her, du stiger ud af brusenichen eller op af badekarret. Her skal der fortsat være vådrumsmembran på gulvet og 10 cm op ad væggene. Samtidig skal lamper og stikkontakter være beskyttede mod fugt. Uden for disse områder behøver du ikke at have en vådrumsmembran eller anvende vandtætte eller vandsikrede materialer.   Men for en sikkerheds skyld kræver bygningsreglementet også, at du lægger en vådrumsmembran under fliserne og 10 cm op ad væggene i hele badeværelset. Så er du bedst muligt sikret, hvis f.eks. afløbet i brusekabinen stopper til, og vandet løber ud over hele badeværelsesgulvet.  Det er også en god ide at bruge en maling med en høj glansværdi uden for vådrumszonerne. Den er fugttæt og nemmere at tørre af. Samtidig bør du også vælge tapet, filt eller glasvæv, der er beregnet til vådrum. Begge dele reducerer risikoen for fugtproblemer i badeværelset, som igen kan føre til problemer med mug og skimmelsvamp.